<classify> MAMLAKA ya Mapato Tanzania TRA imetahadharisha wananchi hususani wafanyabiashara nchini kote kuchukua tahadhari kuhusiana na wimbi la matapeli wanaojifanya maofi sa wa mamlaka hiyo.Mkurugenzi wa Huduma na Elimu kwa Mlipakodi wa TRA, Richard Kayombo aliwaambia waandishi wa habari jana Dar es Salaam siku za hivi karibuni kuna matapeli ambao wamekuwa wakipigia watu simu na kujifanya maofisa wa TRA na kwenda kwa wafanyabiashara na kuwatisha kwa lengo la kujipatia fedha. TRA ina utaratibu wake rasmi wa kuwasiliana na wafanyabiashara na kuwajulisha siku rasmi ambazo maofisa watakwenda kufanya ukaguzi na unafanyika kwa uwazi bila vitisho, alisema.Alisema tangu Desemba mwaka jana wamekuwa wakipata malalamiko kutoka kwa watu tofauti tofauti ambao wamekuwa wakitapeliwa fedha na maofisa TRA hao feki na kwa sasa wameona suala linaota mizizi na wasipochukua hatua kwa haraka itaharibu jina la TRA na sifa za maofisa wa mamlaka hiyo.Kama mtu atapigiwa simu au kama una mtu una wasiwasi naye tafadhali toa taarifa kwa ofisi zetu zilizopo karibu nawe au toa taarifa kituo cha huduma kwa wateja namba 0800780078 au 08800750075 kuanzia saa mbili asubuhi mpaka saa moja usiku na utupe namba ya mhusika ili tuweze kufuatilia. Pia kuna namba ya WhatsApp 0744233333 ambayo unaweza kutoa taarifa au kuuliza chochote saa 24.Ni maalumu kutatua changamoto za wananchi na kuwawezesha kulipa kodi kwa wakati, alisema. Kayombo aliwataka wananchi kulipa kodi ya majengo kwa wakati badala ya kusubiri tarehe rasmi ya malipo hayo kuepusha usumbufu. Alisema viwango vipya vya kodi vilivyopitishwa na Bunge mapema mwaka huu vya kodi vya majengo ya kawaida sasa ni Sh 10,000 kwa majengo ya mijini na vijijini.Marekebisho hayo yaliwasilishwa chini ya Muswada wa Marekebisho ya Sheria Mbali Mbali Namba 2 wa Mwaka 2019, Februari 9, 2019 na Mwanasheria Mkuu wa Serikali, Profesa Adelardus Kilangi.Alisema serikali ilipendekeza Sheria ya Serikali za Mitaa ya utozaji wa Kodi ya Majengo, lengo likiwa ni kiwango mfuto vya kodi ya majengo na kuiwezesha TRA kuwa mkusanyaji pekee wa kodi ya majengo. Alisema viwango vingine vya kodi ya majengo vilivyopitishwa na Bunge ni Sh 20,000 kwa nyumba za ghorofa maeneo ya vijijini na Sh 50,000 kila sakafu kwa nyumba za ghorofa katika maeneo ya mjini.  <topic>: kitaifa 